Hekk kif bdiet dieħla l-mentalità li biex tgħin lilek innifsek tgħix ħajja f’saħħtek u twila, trid tiekol ħames porzjonijiet ta’ frott u ħaxix kuljum, esperti fil-qasam tas-saħħa qed isostnu li n-numru maġiku huwa sebgħa u mhux ħamsa. Studju ġdid juri li mhux biss għandna bżonn nieklu seba’ porzjonijiet ta’ frott u ħaxix kuljum biex inżommu lilna nfusna f’saħħitna iżda jwissi li frott fil-bottijiet jew iffriżat ma jgħoddx minħabba l-ammont kbir ta’ zokkor li jkun fih. L-istudju jindika li jekk wieħed jiekol seba’ porzjonijiet ta’ frott u ħaxix kuljum, jnaqqas ir-riskju b’25 fil-mija li jmut b’kanċer u b’31 fil-mija li jmut b’mard tal-qalb. L-istudju ppubblikat fil-Journal of Epidemiology and Community Health, sar mill-University College London, fejn xjentisti eżaminaw x’kielu 65,000 persuna fl-Ingilterra bejn l-2001 u l-2013. Huma sabu li dawk li jieklu seba’ porzjoniiet jew aktar ta’ frott u ħaxix kuljum, naqsu r-riskju li jmutu b’42 fil-mija, meta mqabbla ma’ persuni oħra li jieklu prozjon wieħed kuljum.